Návrh

postupu pri výstavbe viacúčelovej športovej haly, ktorá bude využitá pri organizácii Majstrovstiev sveta v ľadovom hokeji v roku 2011 v Slovenskej republike

Úvod

V roku 2011 bude Slovenská republika hostiteľskou krajinou Majstrovstiev sveta v ľadovom hokeji. Pre potreby organizácie tohto významného podujatia je nevyhnutné, aby k novopostavenej hokejovej hale v Košiciach pribudla ešte jedna hala spĺňajúca medzinárodné kritériá, moderná športová hala, ktorá bude mať viacúčelové športové, kultúrne a spoločenské využitie.

	Viacúčelová športová hala bude využitá pre potreby organizovania Majstrovstiev sveta v ľadovom hokeji v roku 2011 a v nasledujúcich rokoch aj pre potreby športovej reprezentácie Slovenskej republiky v ďalších športoch. Tento viacúčelový športový objekt bude slúžiť rôznym športom (basketbal, hádzaná, volejbal, futbal, gymnastika, bedminton, džudo, zápasenie, vzpieranie, stolný tenis ako aj všetkým ďalším halovým športom), predovšetkým na organizovanie významných svetových, európskych aj domácich športových podujatí a taktiež sa počíta s jeho využívaním širokou verejnosťou na uspokojenie športovo-rekreačných a spoločenských aktivít. Budova bude multifunkčná a využiteľná aj pre potreby kultúrnych podujatí.

Základné parametre viacúčelovej športovej haly:
Kapacita sedadiel do 12 000
Počet veľkých šatní - minimálne 4
Počet malých šatní - minimálne 4
Počet parkovacích miest 1 340
Počet parkovacích miest pre kamióny 10
Počet reštaurácií - minimálne 2
Počet exkluzívnych boxov 55
Odhadované náklady na výstavbu - 4,0 mld. Sk.

Návrh spôsobu výstavby viacúčelovej športovej haly

Viacúčelová športová hala je investíciou národného významu a preto proces výberu partnera, ktorý bude realizovať jej výstavbu a následne zabezpečovať aj jej prevádzku, bude riadiť štát. Preto navrhujeme, aby výstavba haly bola uskutočnená formou verejno-súkromného partnerstva (ďalej len „PPP“). PPP je špeciálny druh koncesie, čo je zákazka rovnakého typu ako zákazka na uskutočnenie stavebných prác s tým, že peňažné plnenie za stavebné práce, ktoré sa majú uskutočniť, je kompenzované právom užívať stavbu na dohodnutý čas. Toto právo môže byť spojené s peňažným plnením.

Zadávateľom projektu bude štát prostredníctvom Ministerstva školstva SR. Ministerstvo financií SR bude plniť regulačnú, metodickú, podpornú a kontrolnú funkciu a funkciu znalostného a komunikačného centra. Zástupcovia Ministerstva financií SR, v súlade s metodickými materiálmi k projektom PPP, budú členmi riadiaceho výboru PPP projektu. Ministerstvo financií SR bude taktiež priebežne posudzovať projekt z hľadiska jeho vplyvu na verejné financie.

Slovenský zväz ľadového hokeja bude plniť funkciu odborného garanta projektu vo vzťahu k využitiu viacúčelovej haly pre potreby Majstrovstiev sveta v ľadovom hokeji ako aj k ďalšiemu využitiu haly pre potreby organizovania významných medzinárodných a domácich podujatí v ďalších športoch.

Hlavné mesto SR Bratislava poskytuje do projektu pozemok za symbolickú cenu. Vlastníkom pozemku zostáva Hlavné mesto SR Bratislava, ktoré preberá za poskytnutý pozemok všetky záväzky. Súčasťou výstavby viacúčelovej športovej haly bude aj športové zázemie, ktoré bude k dispozícii pre potreby športovej školy.     

Súkromný partner (koncesionár) preberie riziko výstavby, najmä to, že investícia bude realizovaná pri plánovaných nákladoch a v stanovenom čase a minimálne jedno z ďalších rizík – riziko dostupnosti alebo riziko dopytu tak, aby projekt PPP nemal vplyv na dlh verejnej správy podľa metodiky ESA 95.
	
Súkromný partner (koncesionár) bude financovať výstavbu zariadenia na základe dlhodobej koncesie a počas trvania koncesie (20 až 30 rokov) bude toto zariadenie aj prevádzkovať. Na konci trvania koncesie súkromný partner (koncesionár) odovzdá prevádzku viacúčelovej športovej haly štátu. Konkrétny model formy spolupráce so súkromným partnerom (koncesionárom) bude navrhnutý pri predložení návrhu projektu výstavby viacúčelovej športovej haly formou verejno-súkromného partnerstva so zohľadnením výsledkov štúdie uskutočniteľnosti na rokovanie vlády SR.

	Keďže na území SR sa doteraz neuskutočnil obdobný projekt (okrem 2 diaľničných projektov PPP, ktoré sú v procese obstarávania), je nevyhnutné zodpovedne posúdiť reálnosť týchto investičných zámerov, stanoviť presné pravidlá, podmienky a kritériá spolufinancovania zo strany štátu a následného prevádzkovania týchto objektov. Posledným a najdôležitejším krokom bude výber dôveryhodného investora – súkromného partnera (koncesionára), ktorý splní všetky podmienky a kritériá stanovené zo strany štátu. V tejto súvislosti je veľmi dôležitý proces prípravy kritérií na výber vhodného súkromného partnera (koncesionára) a stanovenie podmienok, ktoré bude musieť dodržať, resp. sankcií, ktoré budú môcť byť vyvodené. 

Vzhľadom na to, že štátne inštitúcie nemajú dostatočné skúsenosti s realizáciou takýchto projektov, navrhujeme zhodnotiť právne a finančné aspekty investičného zámeru, stanoviť podmienky a kritériá pre výber súkromného partnera (koncesionára), pripraviť potrebnú dokumentáciu pre vyhlásenie verejného obstarávania, pripraviť zmluvné dokumenty a pod.. Ministerstvo školstva SR pred začatím verejného obstarávania súkromného partnera (koncesionára) predloží na rokovanie vlády SR návrh projektu výstavby viacúčelovej športovej haly formou verejno-súkromného partnerstva so zohľadnením výsledkov štúdie uskutočniteľnosti a so stanoviskom Ministerstva financií SR k tomuto projektu. Po ukončení procesu obstarávania bude vybratý súkromný partner (koncesionár), ktorý uskutoční výstavbu viacúčelovej športovej haly a po dokončení zabezpečí, za vopred dohodnutých podmienok, aj jej prevádzku.

Po schválení podmienok a kritérií pre výber súkromného partnera (koncesionára), bude vyhlásené verejné obstarávanie na jeho výber. Zadanie bude obsahovať presne špecifikované kritériá (napr. cena, kvantitatívne a kvalitatívne parametre športového objektu a pod.). Zabezpečí sa tým jasné oddelenie nákladov na zabezpečenie minimálneho štandardu od nákladov na optimálne fungovanie športového objektu z hľadiska jeho prevádzky z pohľadu súkromného partnera (koncesionára).

Pri výbere súkromného partnera bude zadávateľom Ministerstvo školstva SR. Po vyhodnotení ponúk Ministerstvo školstva SR predloží návrh na výber súkromného partnera na schválenie vláde SR. Súčasťou materiálu do vlády SR bude stanovisko Ministerstva financií SR k návrhu koncesnej zmluvy z hľadiska možných dôsledkov na dlh verejnej správy. Po schválení súkromného partnera začne výstavba viacúčelovej športovej haly.

Požiadavky Ministerstva školstva SR na zabezpečenie realizácie výstavby viacúčelovej športovej haly formou PPP:

1.	Zvýšenie rozpočtu kapitoly Ministerstva školstva SR o 170 000 000 Sk účelovo určených pre Slovenský zväz ľadového hokeja na zabezpečenie investičnej a projektovej prípravy výstavby viacúčelovej športovej haly pre potreby zadávateľa – Ministerstva školstva Slovenskej republiky (formou refundácie výdavkov z Ministerstva financií SR po dosiahnutí nadpríjmov v rozpočte na rok 2008)
Vzhľadom na skutočnosť, že Hlavné mesto SR Bratislava pridelilo stavebný pozemok Slovenskému zväzu ľadového hokeja (ďalej len „SZĽH“) a Medzinárodná federácia ľadového hokeja pridelila usporiadanie Majstrovstiev sveta v ľadovom hokeji v roku 2011 SZĽH, navrhujeme, aby proces investičnej a projektovej prípravy výstavby viacúčelovej športovej haly až po vydanie územného a stavebného povolenia zabezpečoval SZĽH. V určitej fáze, pre potreby vypísania verejnej súťaže na výber súkromného partnera, všetky potrebné náležitosti SZĽH odovzdá Ministerstvu školstva SR. Po ukončení všetkých prác, za ktoré bude SZĽH zodpovedný, odovzdá všetku dokumentáciu Ministerstvu školstva SR, resp. súkromnému partnerovi. Podrobnejšia špecifikácia predpokladaného použitia požadovaných prostriedkov je nasledovná:
Názov časti projektu	Finančné prostriedky	
predprojektová príprava, zameranie územia a inž.sietí, prieskumy, rozbory, analýzy, štúdie, EIA	      14 000 000,00 Sk 	
projekt búracích prác na pozemku	           450 000,00 Sk 	
príprava pozemku	      16 000 000,00 Sk 	
projekt stavby pre územné rozhodnutie PD UR	      35 000 000,00 Sk 	
projekt stavby pre stavebné povolenie PD SP	      37 000 000,00 Sk 	
zabezpečenie povolení, vyjadrení dotknutých orgánov, povoľovacie procesy - inžiniering	      25 000 000,00 Sk 	
projekt interiéru	      10 000 000,00Sk 	
pripojovacie poplatky správcom inžinierskych sietí	      14 000 000,00 Sk 	
spolu projektová príprava a inžiniering bez DPH	   151 450 000,00 Sk 	
spolu projektová príprava a inžiniering s DPH	   180 225 500,00 Sk 	

Pozn.: Prípadný rozdiel medzi poskytnutou dotáciou a skutočnými výdavkami bude hradený z iných prostriedkov.

2.	Zvýšenie rozpočtu kapitoly Ministerstva školstva SR najviac o 30 000 000 Sk účelovo určených na úhradu služieb spojených so zhodnotením právnych, finančných a technických aspektov a s projektovým a právnym zabezpečením procesu výberu súkromného partnera (koncesionára) pre realizáciu projektu viacúčelovej športovej haly (formou refundácie výdavkov z Ministerstva financií SR po dosiahnutí nadpríjmov v rozpočte na rok 2008)
Postup pri príprave projektov PPP je mimoriadne náročný na vysokú odbornosť a skúsenosť zadávateľa. Je nevyhnutné, aby na projektoch PPP pracovali právni, finanční a technickí odborníci. Najdôležitejšou časťou prípravy projektov PPP sú dôkladne pripravené zmluvy, podmienky procesu obstarávania, rozdelenia rizík a platobného mechanizmu a taktiež posúdenie možných finančných nárokov na štátny rozpočet. Zmluvy musia podrobne zabezpečovať projekt PPP a preto je nevyhnutné, aby prípravu takýchto zmlúv zabezpečili renomovaní odborníci, ktorí majú skúsenosti s prípravou takýchto projektov. Kľúčovou súčasťou zmlúv je spôsob merania plnenia požadovaných služieb/dostupnosti predmetu obstarávania. Špecifikácia cieľov a požadovaných výstupov musí byť dôkladná a merateľná, pretože ich zmena počas životnosti PPP je veľmi ťažká až nemožná. Pozornosť je potrebné venovať tiež možnosti odstúpenia od zmluvy. Spravodlivé kompenzácie takéhoto odstúpenia musia byť vyjednané vyvážene a presne.